CELEX: 62007FN0007
Language: el
Date: 2007-01-29 00:00:00
Title: Υπόθεση F-7/07: Προσφυγή της 29ης Ιανουαρίου 2007 — Angioi κατά Επιτροπής

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/30
            
         Προσφυγή της 29ης Ιανουαρίου 2007 — Angioi κατά Επιτροπής
   (Υπόθεση F-7/07)
   (2007/C 69/61)
   Γλώσσα διαδικασίας: η γαλλική
   Διάδικοι
   
      Προσφεύγουσα: Marie-Thèrese Angioi (Valenciennes, Γαλλία) (εκπρόσωπος: M.-A. Lucas, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της Υπηρεσίας Επιλογής Προσωπικού των Ευρωπαϊκών Κοινοτήτων (EPSO) της 14ης Μαρτίου 2006 για την ανακοίνωση των αποτελεσμάτων της συμμετοχής της προσφεύγουσας στις εξετάσεις προεπιλογής συμβασιούχων υπαλλήλων UE 25;
            
         
               —
            
            
               να ακυρώσει την απόφαση της EPSO και/ή της εξεταστικής επιτροπής να μην καταχωρίσει το όνομα της προσφεύγουσας στη βάση δεδομένων των επιτυχόντων στις εξετάσεις προεπιλογής,
            
         
               —
            
            
               να ακυρώσει τις μετέπειτα διαδικασίες επιλογής,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακύρωσης και κύρια επιχειρήματα
   Η προσφεύγουσα προβάλλει τρεις λόγους ακύρωσης προς στήριξη της προσφυγής της.
   Με τον πρώτο λόγο η προσφεύγουσα υποστηρίζει ότι η πρόσκληση για εκδήλωση ενδιαφέροντος που δημοσίευσε η EPSO στις 20 Ιουνίου 2005 αντιβαίνει στο άρθρο 12, παράγραφος 1, ΕΚ και στο άρθρο 82, παράγραφοι 1 και 3, στοιχείο ε', του καθεστώτος που εφαρμόζεται στο λοιπό προσωπικό (ΚΛΠ). Η προσφεύγουσα βάλλει κυρίως κατά του ότι με την πρόσκληση αφενός ορίζεται ως κύρια γλώσσα των υποψηφίων η γλώσσα της ιθαγένειάς τους (ή, στην περίπτωση κρατών μελών με περισσότερες της μιας επίσημες γλώσσες, η γλώσσα στην οποία έχουν πραγματοποιήσει τις σπουδές τους στην υποχρεωτική εκπαίδευση) και αφετέρου προβλέπεται ότι κάθε υποψήφιος υποβάλλεται στις εξετάσεις προεπιλογής όχι στην κύρια γλώσσα του, αλλά σε άλλη γλώσσα, την οποία πρέπει συγκεκριμένα να επιλέξει μεταξύ της αγγλικής, της γαλλικής και της γερμανικής. Το αποτέλεσμα των διατάξεων αυτών ήταν ότι οι υποψήφιοι, πρώτον, δεν μπορούσαν να δηλώσουν ως κύρια γλώσσα τους μια άλλη κοινοτική γλώσσα, της οποίας να έχουν πολύ καλή γνώση, χωρίς όμως να έχουν την αντίστοιχη ιθαγένεια, και, δεύτερον, αναγκάστηκαν να υποβληθούν στις εξετάσεις σε μία από τις προαναφερθείσες τρεις γλώσσες. Το σύστημα οδηγεί σε διαφορετική μεταχείριση, ανάλογα με την ιθαγένεια, η οποία δεν δικαιολογείται αντικειμενικά από τις απαιτήσεις που συναρτώνται προς τα προς άσκηση καθήκοντα.
   Ο δεύτερος λόγος ακύρωσης στηρίζεται στον ισχυρισμό ότι παραβιάστηκαν οι αρχές της χρηστής διοίκησης, της ίσης μεταχείρισης, της αντικειμενικότητας και της προστασίας της δικαιολογημένης εμπιστοσύνης, καθόσον κατά τις εξετάσεις προεπιλογής στις οποίες μετέσχε η προσφεύγουσα σημειώθηκαν διάφορα επεισόδια, τα οποία την τάραξαν και την έκαναν να χάσει ένα μέρος του χρόνου που δικαιούνταν, ενώ στη συνέχεια δεν της επιτράπηκε να επαναλάβει την εξέταση από την αρχή ούτε της δόθηκε επιπλέον χρόνος.
   Με τον τρίτο λόγο ακύρωσης η προσφεύγουσα ισχυρίζεται, πρώτον, ότι παραβιάστηκε η αρχή της ίσης μεταχείρισης, διότι οι ερωτήσεις των εξετάσεων επιλέχθηκαν τυχαία μεταξύ ενός συνόλου ερωτήσεων τελείως διαφορετικού επιπέδου και αμφίβολης ενίοτε ορθότητας και, δεύτερον, ότι παραβιάστηκαν οι αρχές της προστασίας της δικαιολογημένης εμπιστοσύνης και της διαφάνειας και η υποχρέωση αιτιολόγησης, διότι η EPSO δεν της γνωστοποίησε τις ερωτήσεις που της είχαν υποβληθεί.